Forslag til RÅDETS AFGØRELSE om ændring af Rådets afgørelse 2001/549/EF af 16. juli 2001 om makrofinansiel bistand til Forbundsrepublikken Jugoslavien

(forelagt af Kommissionen)

BEGRUNDELSE

Den 16. juli 2001 besluttede Rådet for Den Europæiske Union at yde en makrofinansiel bistand til Forbundsrepublikken Jugoslavien på op til 300 mio. EUR i form af et låneelement på op til 225 mio. EUR og et gaveelement på op til 75 mio. EUR (Rådets afgørelse 2001/549/EF).

Hovedformålet med bistanden er at bidrage til at understøtte landets økonomiske, sociale og politiske stabilitet og at øge landets vigtige rolle som en stabilitetsfaktor i regionen efter de politiske og demokratiske ændringer, der fandt sted i Forbundsrepublikken Jugoslavien i sidste kvartal 2000. Bistanden vil specielt afhjælpe landets eksterne finansieringsproblemer og støtte betalingsbalancen. Bistanden er nu ved at blive implementeret af Kommissionens tjenestegrene.

Den finansielle situation i Forbundsrepublikken Jugoslavien i anden halvdel af 2001 ser imidlertid ud til at være strammere end oprindelig forventet. Det skyldes i vid udstrækning forsinkelser i den serbiske privatiseringsproces. Forsinkelsen hænger hovedsagelig sammen med behovet for at implementere en ny gennemsigtig ramme for privatisering, der er aftalt med Verdensbanken, og med udsættelsen af privatiseringen af en cementvirksomhed som følge af modstand fra arbejdernes side.

De tidligere budgetterede forventede privatiseringsindtægter på det serbiske budget er som følge heraf blevet nedjusteret væsentligt inden for rammerne af IMF-programmet, hvilket vil reducere de forventede indtægter i forbindelse med udenlandske direkte investeringer og dermed medføre en yderligere binding på betalingsbalancen. På grundlag af reviderede skøn over det serbiske budget har IMF beregnet et fiskalt gab på omkring 9 mia. dinarer (omkring 150 mio. EUR eller 1,3 % af BNP) i 2001. Dette kommer oven i den del af det budgetterede underskud, der forventes at blive dækket af udenlandske gaver og lån (omkring 150 mio. EUR, som der stort set er givet faste tilsagn om inden for rammerne af donorkonferencen for Forbundsrepublikken Jugoslavien i juni 2001).

IMF har derfor aftalt med myndighederne, at der ud over de eksterne finansieringsbehov, der allerede er identificeret under programmet, vil blive behov for yderligere udenlandsk finansiering for at lukke det nye finansieringsgab i anden halvdel af 2001. For at den forøgede udenlandske valutareserve også kan være til fordel for budgettet, har IMF desuden aftalt med myndighederne, at 0,6 %-grænsen for offentlig låntagning fra banksektoren kan øges med 0,2 % af BNP.

Hvis der ikke tilvejebringes supplerende ekstern finansiel bistand, er der en alvorlig risiko for øget sårbarhed for Forbundsrepublikken Jugoslaviens økonomi, som enten vil blive forårsaget af en yderligere og uholdbar sammenpresning af det samlede forbrug i takt med de færre disponible ressourcer eller af forsinkelser i implementeringen af de nødvendige økonomiske og strukturelle reformer som følge af stigende offentlig irritation.

På denne baggrund forekommer det hensigtsmæssigt, at Fællesskabet i denne vanskelige situation for Forbundsrepublikken Jugoslavien hjælper med at lempe de finansielle bindinger ved at ændre Rådets afgørelse 2001/549/EF og dermed øger det samlede beløb med 45 mio. EUR til op til 345 mio. EUR. I betragtning af Forbundsrepublikken Jugoslaviens høje gæld (over 140 % af BNP) og landets begrænsede lånekapacitet foreslås det at yde dette supplerende beløb i form af et tilskud, således at bistandens samlede gaveelement hæves op til 120 mio. EUR. Forøgelsen af Fællesskabets bistand bygger på den forudsætning, at andre donorer vil gøre en tilsvarende indsats ved at yde en supplerende finansiel støtte.

2001/0258 (CNS)

Forslag til RÅDETS AFGØRELSE om ændring af Rådets afgørelse 2001/549/EF af 16. juli 2001 om makrofinansiel bistand til Forbundsrepublikken Jugoslavien

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen [1],

[1] EFT C

under henvisning til udtalelse fra Europa-Parlamentet [2], og

[2] EFT C

ud fra følgende betragtninger:

(1) Kommissionen har konsulteret Det Økonomiske og Finansielle Udvalg forud for fremsættelsen af sit forslag.

(2) Rådets afgørelse 2001/549/EF [3] fastsætter, at der ydes makrofinansiel bistand til Forbundsrepublikken Jugoslavien for at hjælpe landet til at dække dets eksterne finansieringsbehov og for at støtte myndighedernes reformindsats.

[3] EFT L 197 af 21.7.2001, s. 38.

(3) Forbundsrepublikken Jugoslavien vil sandsynligvis få behov for et betydeligt supplerende eksternt finansieringsbehov ud over den officielle finansiering, der formodentlig kan tilvejebringes via Den Internationale Valutafond, Verdensbanken og bilaterale donorer.

(4) En forøgelse af gaveelementet i Fællesskabets makrofinansielle bistand til Forbundsrepublikken Jugoslavien er en hensigtsmæssig foranstaltning til, sammen med andre donorer, at afhjælpe landets eksterne finansieringsproblemer.

(5) Traktaten indeholder ikke anden hjemmel for vedtagelsen af denne afgørelse end artikel 308 -

TRUFFET FØLGENDE AFGØRELSE:

Eneste artikel

Artikel 1, stk. 3, i afgørelse 2001/549/EF affattes således:

"3. Bistandens gaveelement beløber sig til højst 120 mio. EUR".

Udfærdiget i

På Rådets vegne

Formand

FINANSIERINGSOVERSIGT

1. Foranstaltningens betegnelse

Makrofinansiel bistand til Forbundsrepublikken Jugoslavien.

2. Budgetpost

B7-548: Makrofinansiel bistand til landene i den vestlige del af Balkan-regionen.

3. Retsgrundlag

Artikel 308 i traktaten

4. Beskrivelse og begrundelse for foranstaltningen

a) Beskrivelse af foranstaltningen

Forøgelse af gaveelementet i Fællesskabets makrofinansielle bistand til Forbunds republikken Jugoslavien for at lette landets yderligere eksterne finansieringsbehov.

b) Begrundelse for foranstaltningen

Identificering af yderligere eksterne finansieringsbehov ud over den identificerede officielle finansiering, der kunne tilvejebringes via IMF, Verdensbanken og bilaterale donorer. Bæredygtigheden af modtagerlandets økonomiske stabiliserings- og reformindsats afhænger i høj grad af ekstern finansiel bistand fra officielle kilder på gunstige vilkår.

5. Klassifikation af udgifterne

ikke-obligatoriske, opdelte udgifter.

6. Udgifternes art

Hele den foreslåede forøgelse af støtten består af en ren gavebistand (100 % tilskud).

7. Finansielle virkninger

a) Beregningsmetode

Vurderingen af, hvor stort et bistandsbeløb der er nødvendigt, er baseret på de aktuelle skøn over modtagerlandets residuale eksterne finansieringsbehov.

b) Virkning på aktionsbevillingerne

Der vil blive trukket på den budgetpost, der svarer til bistandens gaveelement, når en række økonomisk-politiske betingelser, som skal aftales med myndighederne i Forbundsrepublikken Jugoslavien, er opfyldt.

c) Finansiering af aktionsbevillingerne

Den foreslåede forøgelse af bistanden som følge af denne ændring skal finansieres inden for rammerne af kategori 4 i det nuværende finansielle overslag (i mio. EUR) som følger:

// 2001

Forpligtelsesbevillinger // 45

Betalingsbevillinger // 45

8. Forholdsregler mod svig

Midlerne vil blive udbetalt direkte til modtagerlandets centralbank, men først når Kommissionens tjenestegrene efter høring af Det Økonomiske og Finansielle Udvalg og i samråd med IMF har kontrolleret, at landets makroøkonomiske politik er tilfredsstillende, og at de specifikke betingelser i tilknytning til denne bistand er opfyldt.

Bistanden skal kontrolleres og revideres af Kommissionens tjenestegrene, herunder Det Europæiske Kontor for Bekæmpelse af Svig (OLAF), og Revisionsretten.

9. Oplysninger om omkostningseffektivitet

a) Baggrund for transaktionen og specifikke mål

Ved at støtte Forbundsrepublikken Jugoslaviens makroøkonomiske reform bestræbelser og ved at supplere det internationale samfunds långivning til landet inden for rammerne af IMF-programmet vil denne bistand understøtte landets overgang til en markedsøkonomi.

Bistanden vil først blive mobiliseret, når modtagerlandet fuldt ud har indfriet sine udestående finansielle forpligtelser over for Fællesskabet og Den Europæiske Investeringsbank.

b) Overvågning og evaluering

Denne bistand er af makroøkonomisk karakter, og overvågningen og vurderingen af den gennemføres inden for rammerne af det IMF-støttede stabiliserings- og reformprogram, som modtagerlandet er i færd med at implementere.

Kommissionens overvågning af foranstaltningen vil finde sted på grundlag af ægte makroøkonomiske og strukturpolitiske indikatorer, som aftales med myndighederne i modtagerlandet. Kommissionens tjenestegrene vil også holde snæver kontakt med IMF og Verdensbanken og trække på deres vurdering af modtagerlandets stabiliserings- og reformresultater.

Ifølge forslaget til Rådets afgørelse skal der udarbejdes en årlig rapport til Europa-Parlamentet og Rådet, som skal indeholde en vurdering af foranstaltningens gennemførelse.